KOMMISSIONENS BESLUTNING af 27. januar 1997 om bemyndigelse af Finland til at yde visse former for støtte for grøntsager samt blomster og planter (Kun den finske udgave er autentisk) (97/128/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Sveriges og Finlands tiltrædelse, særlig artikel 140, og

ud fra følgende betragtninger:

Efter ovennævnte artikel tillader Kommissionen Østrig, Sverige og Finland at yde visse former for støtte som nævnt i bilag XIV til tiltrædelsesakten og anfører de indledende støttebeløb samt tempoet for den gradvise nedsættelse heraf: blandt de former for støtte, der er fastsat i nævnte bilag, figurerer supplerende støtte til støtten i artikel 12, stk. 2, i Rådets forordning (EØF) nr. 2328/91 af 15. juli 1991 om forbedring af landbrugsstrukturernes effektivitet (1), senest ændret ved forordning (EF) nr. 2387/95 (2), støtten må dog ikke medføre en forøgelse af den samlede produktionskapacitet og skal ydes inden for individuelle produktionsgrænser, der fastlægges efter proceduren i artikel 29 i forordning (EØF) nr. 2328/91;

den 12. juli 1996 meddelte Finland Kommissionen udkastet til den støtte, som landet agter at yde for grøntsager samt blomster og planter efter ovennævnte bestemmelser;

den pågældende støtte, hvis budgetomkostninger anslås til 22,5 mio. FM om året, og som ydes i form af rentegodtgørelse (5 % for højst 30 år af 70 % af de samlede investeringsomkostninger, men med et loft på 30 % af de samlede investeringsomkostninger) eller kapitaltilskud (højst 30 % af de samlede investeringsomkostninger) for at dække omkostningerne ved udvidelse af anlæg og udgifterne til anskaffelse af nødvendigt materiel til udvidelse af produktionskapaciteten, opfylder betingelserne i bilag XIV til tiltrædelsestraktaten;

den pågældende støtte vil blive ydet under overholdelse af de individuelle grænser, der er fastsat i Kommissionens beslutning K(96) 2876 af 4. december 1996 om forbedring af landbrugsstrukturernes effektivitet i Finland efter forordning (EØF) nr. 2328/91; da støtten er omfattet af et passende system for kontrol af udviklingen i produktionskapaciteten, skulle den ikke medføre en forøgelse af den samlede produktionskapacitet, der blev konstateret i 1994, og er derfor i overensstemmelse med ovennævnte artikel i tiltrædelsesakten; det er dog hensigtsmæssigt, at Kommissionen også informeres om udviklingen i produktionskapaciteten i de pågældende sektorer;

i og med at Kommissionen accepterer de støttebeløb, som Finland påtænker, som indledende støttebeløb, bør der fastsættes et tempo for deres gradvise nedsættelse i årene 1997, 1998 og 1999 og fuldstændig afskaffelse senest den 31. december 1999, i overensstemmelse med bestemmelserne i tiltrædelsesakten, så at der kan foretages de nødvendige tilpasninger af Finlands produktionsstrukturer -

VEDTAGET FØLGENDE BESLUTNING:

Artikel 1

De støtteforanstaltninger, som Finland meddelte den 12. juli 1996 for grøntsager samt blomster og planter, tillades.

Maksimumsniveauet for støtten, hvad enten den ydes i form af rentegodtgørelse eller kapitaltilskud, fastsættes således:

- 30 % af de samlede investeringsomkostninger for støtte, der ydes på grundlag af beslutninger, der senest træffes den 31. marts 1997

- 27 % af de samlede investeringsomkostninger for støtte, der ydes på grundlag af beslutninger, der træffes fra den 1. april til den 31. december 1997

- 24 % af de samlede investeringsomkostninger for støtte, der ydes på grundlag af beslutninger, der træffes fra den 1. januar til den 31. december 1998

- 20 % af de samlede investeringsomkostninger for støtte, der ydes på grundlag af beslutninger, der træffes fra den 1. januar til den 31. december 1999.

Støtten afskaffes senest den 31. december 1999.

Artikel 2

I den periode, hvor den i artikel 1 fastsatte støtte ydes, meddeler Finland hvert år Kommissionen produktionskapaciteten for grøntsager samt blomster og planter.

Artikel 3

Denne beslutning er rettet til Republikken Finland.

Udfærdiget i Bruxelles, den 27. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 218 af 6. 8. 1991, s. 1.

(2) EFT nr. L 244 af 12. 10. 1995, s. 50.